感事
作者：王安石
朝代：宋

paragraphs: 賤子昔在野，心哀此黔首。
豐年不飽食，水旱尚何有。
雖無剽盜起，萬一且不久。
特愁吏之爲，十室災八九。
原田敗粟麥，欲訴嗟無賕。
間關幸見省，笞扑隨其後。
況是交冬春，老弱就僵仆。
州家閉倉庾，縣吏鞭租負。
鄉鄰銖兩徵，坐逮空南畝。
取貲官一毫，奸桀已云富。
彼昏方怡然，自謂民父母。
朅來佐荒郡，懔懔常慚疚。
昔之心所哀，今也執其咎。
乘田聖所勉，况乃余之陋。
內訟敢不勤，同憂在僚友。